‘บัวหลวง’โชว์ผลงานกองหุ้นเดือนม.ค.แจ่ม
บลจ.บัวหลวง ชี้เงินนอกไหลเข้าหนุน “บัวหลวงโครงสร้างพื้นฐาน” เดือนเดียวโกย 7.21% บัวหลวงธนคม 5.53%
9 ก.พ. 2555

บลจ.บัวหลวง ชี้เงินนอกไหลเข้าหนุน “บัวหลวงโครงสร้างพื้นฐาน” เดือนเดียวโกย 7.21% บัวหลวงธนคม 5.53%
นายวศิน วัฒนวรกิจกุล กรรม การผู้จัดการ กลุ่มธุรกิจกองทุนรวม บริษัทหลักทรัพย์จัดการกองทุนรวม (บลจ.) บัวหลวง กล่าวว่า การไหลเข้าของเงินทุนต่างชาติหนุนให้หุ้นไทยปรับตัวขึ้น 58.65 จุด หรือ 5.72% ในเดือน ม.ค.ที่ผ่านมา ส่งผลให้กองทุนเปิดบัวหลวงโครงสร้างพื้นฐานมีผลตอบแทนในเดือนเดียว 7.21% และย้อนหลัง 1 ปีที่ 14.93%
กองทุนดังกล่าวเน้นลงทุนในธุรกิจโครงสร้างพื้นฐาน เช่น พลังงาน สื่อสาร พัฒนาอสังหาริมทรัพย์และขนส่ง ซึ่งได้รับอานิสงส์จากการตั้งงบประมาณการลงทุนของภาครัฐ โดยเฉพาะการลงทุนเพื่อแก้ปัญหาอุทกภัยในอนาคต 
นอกจากนี้ กองทุนเปิดบัวหลวงธนคมผลตอบแทนตั้งแต่ต้นปี 5.53% ย้อนหลัง 1 ปี 25.86% ได้ผลดีจากหุ้นกลุ่มสื่อสารที่ปรับตัวขึ้น ส่วนกองทุนเปิดบัวแก้วลงทุนทุกกลุ่มอุตสาหกรรมนั้น ณ วันที่ 27 ม.ค.มีสัดส่วนการลงทุนในกลุ่มพลังงาน 14.03% กลุ่มธนาคารพาณิชย์ 18.19% และกลุ่มขนส่งและโลจิสติกส์ 11.67% โดยผลตอบแทนตั้งแต่ต้นปี 4.97% ย้อนหลัง 1 ปีอยู่ที่ 22.64%
ทั้งนี้ เดือน ม.ค. ต่างชาติซื้อหุ้นไทยสุทธิ 2,974 ล้านบาท
“เงินนอกไหลเข้ามาส่วนหนึ่งมาจากการที่ธนาคารกลางสหรัฐคงดอกเบี้ยระดับต่ำไปถึงปลายปี 2557 รวมทั้งธนาคารพาณิชย์ในยุโรปสามารถกู้ยืมเงินฉุกเฉินแบบไม่จำกัดวงเงินกับธนาคารกลางสหภาพยุโรปแบบต้นทุนต่ำ ผลตอบแทนจากการประมูลพันธบัตรของประเทศต่างๆ ในยุโรปจึงลดลง ทำให้นักลงทุนหันมาลงทุนตลาดพันธบัตรที่ให้ผลตอบแทนสูงกว่า รวมถึงตลาดหุ้นเอเชีย” นายวศิน กล่าว
อย่างไรก็ตาม นักลงทุนต้องลงทุนด้วยความรอบคอบ โดยเดือนนี้ต้องติดตามการคืนหนี้ของยุโรป การแก้ปัญหาหนี้กรีซ การเพิ่มทุนของกองทุนการเงินระหว่างประเทศและธนาคารยุโรป